**МОТИВИ**

**към проект на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация**

**(обн., ДВ, бр. 43 от 2012 г., изм. и доп., бр. 4 от 2014 г., бр. 2, 64 от 2015 г., бр. 22 от 2016 г., бр. 32 от 2018 г.)**

С предложения проект на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация се цели привеждане на наредбата в съответствие с актуалната нормативна уредба.

**Причините, които налагат промени в Наредбата са следните:**

Способите за предоставяне на данни от електронните регистри на национално ниво, поддържани по реда на Закона за гражданската регистрация са уредени в Наредбата. В редица разпоредби, Наредбата се позовава единствено на Закона за защита на личните данни (ЗЗЛД). Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните), (ОВ, L 119/1 от 4 май 2016 г.) въведе нов режим за защита на физическите лица при обработване на личните им данни, който режим не е отразен в Наредбата.

Събитията по гражданско състояние (раждане, сключване на граждански брак и смърт) на българските граждани, когато те са настъпили в чужбина се регистрират в Република България по ред, определен в Закона за гражданската регистрация и Наредбата.

Република България от 18.12.2013 г. година е страна по [Конвенцията за издаване на многоезични извлечения от актове за гражданско състояние, подписана на 8 септември 1976 г. във Виена](https://web6.ciela.net/Document/LinkToDocumentReference?fromDocumentId=-549705728&dbId=0&refId=27370248) (ратифицирана със закон - ДВ, бр. 91 от 2013 г.), (обн., ДВ, бр. 108 от 2013 г.). От 16 февруари 2019 г. в Република България се прилага и Регламент (ЕС) 2016/1191 на Европейския парламент и на Съвета от 6.07.2016 г. за насърчаване на свободното движение на гражданите чрез опростяване на изискванията за представяне на някои официални документи в Европейския съюз и за изменение на Регламент (ЕС) № 1024/2012 г. Конвенцията и Регламентът въведоха облекчен режим за предоставяните от гражданите чуждестранни документи. Документите, издадени по реда на Конвенцията и Регламента се приемат на територията на Република България без легализация. Съгласно Регламента, когато официалните чуждестранните документи са придружени с многоезично стандартно удостоверение, заверен превод на български език не се изисква.

Понастоящем, съгласно чл. 4, ал. 3 от Наредба № РД-02-20-9 от 21 май 2012 г. за функциониране на Единната система за гражданска регистрация се изисква документите, издадени от чуждестранен местен орган да са снабдени с превод на български език, заверен по реда на Правилника за легализациите, заверките и преводите на документи и други книжа. Това изискване, не е приложимо във всички случаи, което налага с предложената в проекта на Наредбата нова редакция на чл. 4, ал. 3 да се прецизира прилагането на съответния нормативния акт в зависимост от държавата, от която официалния документ произхожда и изискванията, свързани с легализация или подобна формална процедура (например снабдяване с апостил), както и превод.

**Целите, които се поставят в проекта са** привеждане на наредбата в съответствие с актуалната нормативна уредба, внасяне на пълнота в съдържанието на протокола за предоставяне на достъп до електронните регистри, регламентиране задълженията на териториалните звена „ГРАО“ при предоставяне и прекратяване достъп на длъжностно лице от общинската администрация и други технически предложения за подобрение на съществуващата уредба.

С новата редакция на чл. 4, ал. 3 от Наредбата се прецизират изискванията към документите, които се представят от чужбина, за регистриране на събитията по гражданско състояние, свързани с тяхната легализация или подобна формална процедура (например снабдяване с апостил), както и превод.

С проекта се въвежда задължение за отговорните длъжностни лица в общинските администрации да уведомяват засегнатите граждани, когато установят непълноти и грешки в личните им данни.

Прецизирани са и разпоредби, свързани с промяна и/или възстановяване на име по реда на чл. 19а от Закона за гражданската регистрация. Предлагат се и промени от правно - технически и редакционен характер на някои от приложенията.

Проектът на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация се издава на основание чл. 113, ал. 1 от Закона за гражданската регистрация.

За прилагане на предложения проект на наредбата не са необходими финансови и други средства.

Проектът на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация не въвежда изисквания на европейски директиви.

На основание чл. 26, ал. 4 от Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството, е 30 дни.